b'\n_START_ARTICLE_\nFort Snelling\n_START_PARAGRAPH_\nFort Snelling on entinen linnoitus, joka sijaitsee keskell\xc3\xa4 Minneapolis\xe2\x80\x93Saint Paulin suurkaupunkialuetta Minnesota- ja Mississippi-jokien yhtym\xc3\xa4kohdassa. Se on suojeltu Yhdysvaltain historiallisena muistomerkkin\xc3\xa4. Fort Snelling muodostaa l\xc3\xa4hialueidensa kanssa oman organisoimattoman territorionsa, jossa on 442 asukasta (2000).\n_START_SECTION_\nHistoria\n_START_PARAGRAPH_\nFort Snelling oli yksi Yhdysvaltain uusista linnoituksista sen uusilla alueilla, jotka se oli saanut Yhdistyneelt\xc3\xa4 kuningaskunnalta vuoden 1812 sodan j\xc3\xa4lkeen ja ostolla Ranskalta. Linnoitus valmistui vuonna 1825, ja pian t\xc3\xa4m\xc3\xa4n j\xc3\xa4lkeen sotilaat muuttivat Josiah Snellingin johdolla selv\xc3\xa4sti alueen kuvaa. He rakensivat teit\xc3\xa4, myllyn Saint Anthonyn putoukseen ja viljeliv\xc3\xa4t maata._NEWLINE_Noin 30 vuoden ajan Fort Snelling oli Mississippi-joen yl\xc3\xa4juoksun keskuksena, jonne ojibway- ja sioux-intiaanit tulivat tekem\xc3\xa4\xc3\xa4n kauppaa ja keskustelemaan viranomaisten toimista. My\xc3\xb6s turkiskauppiaat joutuivat pys\xc3\xa4htym\xc3\xa4\xc3\xa4n tarkastusten takia. Linnoituksella oli merkitt\xc3\xa4v\xc3\xa4ss\xc3\xa4 osa my\xc3\xb6s Saint Paulin perustamisessa. Linnoituksen l\xc3\xa4helle tuli Selkirkin ep\xc3\xa4onnisen siirtokunnan asukkaita Kanadasta. Sotilaat ajoivat heid\xc3\xa4t kuitenkin kauemmaksi paikkaan, johon syntyi Saint Paul._NEWLINE_Vuoden 1851 sopimukset saivat aikaan Yhdysvaltain rajaseudun siirtymisen l\xc3\xa4nnemm\xc3\xa4ksi. Uudet linnoitukset ottivatkin Fort Snellingin paikan raja-asemina. Fort Snelling j\xc3\xa4i sittemmin pelk\xc3\xa4st\xc3\xa4\xc3\xa4n varastopaikaksi. Vuonna 1858 linnoitus myytiin, ja paikalle piti perustaa kaupunki. Sis\xc3\xa4llissota keskeytti kuitenkin kaupunkihankkeen, ja linnoitus palasi sotilask\xc3\xa4ytt\xc3\xb6\xc3\xb6n. Sodan j\xc3\xa4lkeen Fort Snelling toimi Dakotan alueen sotilaskeskuksena. Linnoitukseen rakennettiin 1880-luvulta 1900-luvun alkuun uusia rakennuksia ja vanhoja kivisi\xc3\xa4 rakennuksia tuhottiin. Toisessa maailmansodassa Fort Snellingiss\xc3\xa4 koulutettiin yli 300\xc2\xa0000 sotilasta moniin eri teht\xc3\xa4viin. Sodan j\xc3\xa4lkeen vanhan linnoituksen sotilask\xc3\xa4ytt\xc3\xb6 p\xc3\xa4\xc3\xa4ttyi._NEWLINE_Linnoitusta uhkasi 1950-luvulla valtatien rakentaminen. T\xc3\xa4m\xc3\xa4 sai aikaan julkisia toimia Minnesotan vanhempien rakennusten suojelemiseksi. Fort Snelling valittiin osavaltion ensimm\xc3\xa4isen\xc3\xa4 kohteena kansalliseksi historialliseksi muistomerkiksi.'